Udtalelse om Kommissionens forslag til Rådets afgørelse om oprettelse af en gensidig udveksling af information og data fra net og individuelle stationer, der måler luftforureningen i medlemsstaterne () (95/C 110/02)

Rådet for Den Europæiske Union besluttede den 11. oktober 1994 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede José Ignacio Gafo Fernandez til ordfører. Sektionen vedtog sin udtalelse den 31. januar 1995.

Det Økonomiske og Sociale Udvalg vedtog på sin 323. plenarforsamling af 22.-23. februar 1995, mødet den 22. februar, med et flertal af stemmer for og 2 hverken for eller imod, følgende udtalelse.

1. Indledning

1.1. Det foreliggende forslag til afgørelse tager udgangspunkt i to tidligere beslutninger fra 1975 og 1982 om oprettelse af en pålidelig databank på EF-plan vedrørende forureningsniveauerne for et begrænset antal luftforurenende stoffer.

1.2. Selvom man har haft positive erfaringer med denne informationsudveksling, har der dog været problemer på grund af en utilstrækkelig harmonisering af måleteknikkerne, mangelfuld systematisering og formidling af dataene samt det forhold, at de udvalgte målestationer i de enkelte medlemsstater ikke alle var fuldt ud repræsentative.

1.3. Årsagen hertil er, at målestationerne ikke ligger jævnt spredt over hele Fællesskabets område, idet nogle egne har et stort antal stationer, mens andre kun har få.

1.4. Dette forslag til afgørelse skal ses i sammenhæng med et andet direktivforslag om udendørs luftkvalitet, der har til formål at systematisere og udvide de eksisterende luftkvalitetsdirektiver.

1.5. ØSU støtter således det foreliggende forslag, som vil være af stor betydning både for udviklingen af en effektiv og sammenlignelig kontrol af luftkvaliteten og for en bedre informering af borgerne i Unionen.

1.6. ØSU ønsker dog også at fremsætte at følgende bemærkninger der sigter mod at forbedre forslagets ordlyd.

2. Generelle bemærkninger

2.1. For det første er listen over forurenende stoffer i bilag 1, hvor der er opført 34 stoffer, langt mere omfattende end den tilsvarende liste i forslaget til luftkvalitetsdirektiv, som kun omfatter 14 af disse 34 stoffer. Derfor må man få det indtryk, at listen i det foreliggende forslag er for ambitiøs, så meget desto mere som der i dette forslag til afgørelse skelnes mellem data, som obligatorisk skal opgives - vedrørende de stoffer, som er omfattet af nævnte direktiv - og andre data, som medlemsstaterne frivilligt kan opgive.

2.2. Desuden ville den store mængde data, som kan formidles - især fra medlemsstater med mange stationer til måling af luftkvaliteten - alene på grund af sit enorme omfang kunne vanskeliggøre informationsudvekslingen. Derfor foreslås det, at medlemsstaterne foretager en udvælgelse af målestationerne efter pyramideprincippet, således at udvekslingen og evalueringen af dataene i først række finder sted på lokalt og regionalt plan, og først derefter på fællesskabsplan. På dette grundlag kan medlemsstaterne så fremme informationsudvekslingen mellem et passende antal målestationer, som skal være repræsentative for det enkelte lands geografiske og regionale situation, således at der opnås en optimal relation mellem udgifterne og opfyldelsen af det opstillede mål.

2.3. ØSU anser det således for mere hensigtsmæssigt at udarbejde særskilte bilag (for de to nævnte stofgrupper). I det første foreslås det, at man anfører de stoffer, som i henhold til EF-direktiverne obligatorisk skal måles. Det andet bilag skulle så indeholde de øvrige forurenende stoffer, som ikke er omfattet af EF-direktiverne om luftkvalitet. For den sidstnævnte gruppes vedkommende kunne det kræves, at medlemsstaterne skal foretage målinger af samtlige forurenende stoffer uden dog at dække hele det nationale område og uden krav om, at målingerne skal være fuldt ud repræsentative. Dette kunne medvirke til, at der lidt efter lidt skabes en infrastruktur for indsamling og systematisering, som eventuelt senere hen kan gøre det muligt at medtage disse stoffer i den første gruppe af forurenende stoffer.

2.4. En sådan fremgangsmåde ville efter ØSU's mening være mere i harmoni med den i artikel 3 fastsatte udvælgelse af målestationer, som giver medlemsstaterne vide rammer ved deres udvælgelse af de stationer, der skal indgå i nettet. Endvidere bør reglerne for udvælgelsen af målestationer tilpasses i overensstemmelse med punkt 2.2.

2.5. I artikel 5 bør der i overensstemmelse med punkt 2.3 henvises til bilag 1 A og 1 B.

2.6. ØSU mener, at det tekniske udvalg, der nedsættes i henhold til direktivet om vurdering og styring af udendørs luftkvalitet, sammen med Kommissionen bør være ansvarlig for tilpasningen af den foreliggende afgørelse til den videnskabelige og tekniske udvikling. 2.6.1. Det Europæiske Miljøagentur bør inden for rammerne af sine beføjelser bistå Kommissionen ved udarbejdelsen af de forslag, der skal forelægges for det tekniske udvalg.

2.7. ØSU mener endelig, at der i særprogrammerne 1993-1997 for Det Fælles Forskningscenter i Ispra under afsnittet »Måling og prøvning«, hvortil der er afsat 105 millioner ECU, samt i selve programmet »Standardisering af måling og prøvning« bør oprettes en særlig budgetpost til forbedring og standardisering af de nuværende meget omkostningskrævende og i visse tilfælde ikke tilstrækkeligt pålidelige teknikker til prøvning og måling af nogle af de i bilag 1 anførte stoffer.

3. Særlige bemærkninger

3.1. Der foreslås indføjet en ny betragtning med følgende ordlyd:

»i henhold til målene for direktivet om vurdering og styring af udendørs luftkvalitet.«

3.2. Artikel 2 foreslås ændret således:

»Den gensidige udveksling omfatter de forurenende stoffer, der er anført i bilag 1 A. Endvidere foretager medlemsstaterne gensidig udveksling af tilstrækkeligt repræsentative data vedrørende de forurenende stoffer, der er anført i bilag 1 B.«

3.3. I artikel 3 skal der i overensstemmelse med ovennævnte henvises til »bilag 1 B« i stedet for »bilag 1«.

3.4.

Artikel 5

3.4.1. Ordlyden af artikel 5, stk. 1, litra a), ændres således:

»...disse stationer skal være repræsentativt fordelt over hver medlemsstats samlede territorium;«

3.4.2. I artikel 5, stk. 1, litra a), ændres »bilag 1« til »bilag 1 A«.

3.4.3. I artikel 5, stk. 1, litra b), ændres »bilag 1« til »bilag 1 A«.

3.4.4. Ordlyden af artikel 5, stk. 1, litra c), ændres således:

»så vidt muligt de statistiske data, der er anført i bilag 1 B, for et antal stationer, som er repræsentativt for den pågældende medlemsstat.«

3.5. Bilag 1 foreslås opsplittet i to (bilag 1 A og 1 B). I det første opføres alle de forurenende stoffer, der er omfattet af luftkvalitetsdirektivet, herunder fluor, og i det andet de øvrige stoffer i det foreliggende bilag 1.

Bruxelles, den 22. februar 1995.

Carlos FERRER

Formand for

Det Økonomiske og Sociale Udvalg

() EFT nr. C 281 af 7. 10. 1994, s. 9.